### Resumé

TVIS (Trekantområdets Varme Transmissionsselskab I/S) har på baggrund af en enslydende skriftlig henvendelse, anmodet ejerkommunerne Fredericia, Middelfart, Vejle og Kolding om godkendelse af selskabets strategiske retning fra 2025 til 2045 i henhold til vedtægternes § 8.2.

### Sagsfremstilling

TVIS (Trekantområdets Varme Transmissionsselskab I/S) har på baggrund af en enslydende skriftlig henvendelse, anmodet ejerkommunerne Fredericia, Middelfart, Vejle og Kolding om godkendelse af selskabets strategiske retning fra 2025 til 2045 i henhold til vedtægternes § 8.2.

TVIS' bestyrelse iværksatte i januar 2024 en strategiproces for perioden 2025 – 2045, hvorunder der blev foretaget en analyse af forskellige scenarier for den fremtidige varmeforsyning. I forbindelse med bestyrelses strategiarbejde, blev der taget udgangspunkt i de fire overordnede parametre i ejerstrategien for TVIS:

* Økonomi og [adresse]
* Miljø og bæredygtighed
* Forsyningssikkerhed
* Social ansvarlighed

Strategiarbejdet har endvidere taget afsæt i den nugældende varmeplan for TVIS, nuværende aftaleforhold, prisfremskrivninger, eksisterende lovregulering og en fortsættelse af varmeaftag med de nuværende leverandører af overskudsvarme. Det betyder blandt andet, at de nuværende aftaleforhold med både Ørsted og Energnist, der løber frem til og med 2037 ikke opsiges.

I forbindelse med strategiarbejdet, blev der analyseret nærmere på 4 forskellige scenarier:

1. Fortsættelse af aftalen med Ørsted, kombineret med flere nye overskudsvarmeproducenter
2. Forlængelse af aftalen med Ørsted, implementering af CO2 fangst, samt flere nye overskudsvarmeproducenter
3. Etablering af varmepumper, elkedler, akkumuleringstanke, en mindre biomassekedel og flere nye overskudsvarmeproducenter
4. Etablering af varmepumper, elkedler, akkumuleringstanke og flere nye overskudsvarmeproducenter.

Medio august meddelte Ørsted, at de alligevel ikke ønsker at arbejde videre med CO2 fangst på [adresse], hvorfor den strategiske retning nr. 2 blev uaktuel.

På baggrund af analyserne har TVIS bestyrelse konkluderet, at kombinationen af overskudsvarme, varmelagre og investeringer i el-baseret varmeproduktion vil betyde at TVIS på lang sigt vil være konkurrencedygtigt, samtidig med at varmeproduktionen fortsat vil være bæredygtig.

TVIS indstiller derfor til ejerkommunerne, at scenarie 4 godkendes som den Strategiske retning for TVIS for perioden 2025 – 2045, således at varmeproduktionen baseres på el og overskudsvarme.

### Klima og resiliensvurdering

TVIS har igennem årtier bidraget til grøn og billig fjernvarme til forbrugerne i [adresse] ved at transportere bl.a. overskudsvarme fra industrien til lokale fjernvarmeværker, der sælger til slutkunderne. De senere år har en del af varmen været fra certificeret bæredygtig biomasse på [adresse]. TVIS' strategiudspil bidrager til at sikre, at der også de næste årtier er fokus på bæredygtighed og lave priser, til gavn for klima og resiliens.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller , den 1. december 2025, punkt 184:

**at** TVIS strategiske retning for perioden 2025-2045 godkendes.

####

#### Beslutning fra Klima-, Natur- og Miljøudvalget, den 1. december 2025, punkt 184:

Anbefalet.

####

#### Beslutning fra Økonomiudvalget, den 8. december 2025, punkt 299:

Anbefales.

Fraværende: Ivan Schmidt.

Fraværende: Kenny Schou.

### Beslutning

Godkendt.

Fraværende: Jacqueline Iversen. I stedet mødte Villads Thygesen.

Fraværende: Karina Carlsen.